b'\n_START_ARTICLE_\nBill O\xe2\x80\x99Reilly\n_START_PARAGRAPH_\nWilliam James "Bill" O\'Reilly (s. 10. syyskuuta 1949 New York, Yhdysvallat) on yhdysvaltalainen toimittaja, juontaja, poliittinen kommentaattori ja kolumnisti. O\'Reilly tunnetaan ennen muuta kaapelitelevision katsotuimman uutisohjelman The O\'Reilly Factorin juontajana, jona h\xc3\xa4n toimi vuosina 1996\xe2\x80\x932017. Ohjelmaa esitettiin Fox News -kanavalla._NEWLINE_The O\'Reilly Factor lopetettiin huhtikuussa 2017 sen j\xc3\xa4lkeen, kun julkisuuteen oli tullut ilmi O\xe2\x80\x99Reillyn ja Foxin maksaneen miljoonia naisille, jotka syyttiv\xc3\xa4t O\'Reillya seksuaalisesta h\xc3\xa4irinn\xc3\xa4st\xc3\xa4._NEWLINE_O\'Reilly oli my\xc3\xb6s radio-ohjelma The Radio Factorin juontaja. H\xc3\xa4n on kirjoittanut kuusi kirjaa. H\xc3\xa4n saa palkkaa yhteens\xc3\xa4 noin 20 miljoonaa dollaria vuodessa._NEWLINE_O\'Reillya kutsutaan usein konservatiiviksi, mutta h\xc3\xa4n torjuu v\xc3\xa4itteen ja kutsuu itse\xc3\xa4\xc3\xa4n riippumattomaksi. O\'Reilly on k\xc3\xa4ytt\xc3\xa4nyt useita termej\xc3\xa4 kuvaamaan n\xc3\xa4kemyksi\xc3\xa4\xc3\xa4n. Kirjassaan Culture Warrior h\xc3\xa4n kuvaa itsens\xc3\xa4 perinteiden kannattajaksi, "traditionalistiksi". Vuonna 2000 k\xc3\xa4vi ilmi, ett\xc3\xa4 h\xc3\xa4n oli rekister\xc3\xb6itynyt republikaaniksi. H\xc3\xa4n on sanonut sit\xc3\xa4 v\xc3\xa4\xc3\xa4rink\xc3\xa4sitykseksi ja on sittemmin rekister\xc3\xb6itynyt puolueettomaksi._NEWLINE_Uskonnoltaan O\'Reilly on katolilainen.\n_START_SECTION_\nIrakin sota\n_START_PARAGRAPH_\nO\'Reillyn ollessa vieraana ABC:n Good Morning America -ohjelmassa 18. maaliskuuta 2003 h\xc3\xa4n teki seuraavan lupauksen: "Jos amerikkalaiset l\xc3\xa4htev\xc3\xa4t ja kaatavat Saddam Husseinin vallasta ja se on puhdas, h\xc3\xa4nell\xc3\xa4 ei ole mit\xc3\xa4\xc3\xa4n, pyyd\xc3\xa4n anteeksi kansalta, ja en luota Bushin hallintoon en\xc3\xa4\xc3\xa4._NEWLINE_Ollessaan toista kertaa samassa ohjelmassa 10. helmikuuta 2004 O\'Reilly vastasi pyynt\xc3\xb6ihin, ett\xc3\xa4 h\xc3\xa4nen t\xc3\xa4ytyisi kunnioittaa lupaustaan: "Minun arvioni oli v\xc3\xa4\xc3\xa4r\xc3\xa4 ja olen pahoillani. Olin v\xc3\xa4\xc3\xa4r\xc3\xa4ss\xc3\xa4. En ole siit\xc3\xa4 laisinkaan mieliss\xc3\xa4ni." Kysymykseen, luottaako h\xc3\xa4n en\xc3\xa4\xc3\xa4 Yhdysvaltojen hallintoon, h\xc3\xa4n vastasi: "Olen nyt paljon ep\xc3\xa4ilev\xc3\xa4mpi Bushin hallinnon suhteen kuin olin siihen aikaan." H\xc3\xa4n on jatkanut Irakin sodan julkista tukemista mutta on kritisoinut sit\xc3\xa4, miten Bushin hallinto on sit\xc3\xa4 hoitanut, ja antanut neuvoja pyyt\xc3\xa4m\xc3\xa4tt\xc3\xa4._NEWLINE_Luettuaan kyselyn, jonka mukaan vain kaksi prosenttia irakilaisista pit\xc3\xa4\xc3\xa4 Yhdysvaltojen armeijaa vapauttajana ja 55 prosenttia haluaisi sen l\xc3\xa4htev\xc3\xa4n, O\'Reilly sanoi ett\xc3\xa4 he [irakilaiset] ovat barbaarisia ja ett\xc3\xa4 h\xc3\xa4nell\xc3\xa4 ei ole mit\xc3\xa4\xc3\xa4n kunnioitusta heit\xc3\xa4 kohtaan. H\xc3\xa4n lis\xc3\xa4si: "Me emme voi sekaantua muslimimaailmaan en\xc3\xa4\xc3\xa4 uudelleen. Se mit\xc3\xa4 voimme tehd\xc3\xa4, on r\xc3\xa4j\xc3\xa4ytt\xc3\xa4\xc3\xa4 heid\xc3\xa4t tuusan nuuskaksi (...) ei en\xc3\xa4\xc3\xa4 maajoukkoja, ei en\xc3\xa4\xc3\xa4 syd\xc3\xa4nt\xc3\xa4 ja ajatusta, se ei tule toimimaan."\n_START_SECTION_\nAseenkantolupa\n_START_PARAGRAPH_\nO\'Reilly kannattaa aseenkantolupaa. H\xc3\xa4n ilmaisi tukensa sille my\xc3\xb6s hirmumyrsky Katrinan j\xc3\xa4lkeen.\n_START_SECTION_\nAbortti\n_START_PARAGRAPH_\nO\'Reilly vastustaa aborttia. H\xc3\xa4n kampanjoi n\xc3\xa4ytt\xc3\xa4v\xc3\xa4sti kansasilaista Tri. George Tilleria vastaan nimitt\xc3\xa4en t\xc3\xa4t\xc3\xa4 "Vauvantappaja-Tilleriksi" (Tiller the Baby Killer) ja natsiksi. Abortinvastustaja ampui Tillerin kirkossa toukokuussa 2009.\n_START_SECTION_\nKritiikki ja parodia\n_START_PARAGRAPH_\nMonet julkisuuden henkil\xc3\xb6t ovat kritisoineet Bill O\'Reillya tai joutuneet sanaharkkaan h\xc3\xa4nen kanssaan suorassa l\xc3\xa4hetyksess\xc3\xa4. N\xc3\xa4it\xc3\xa4 ovat mm. Al Franken, Jon Stewart, Phil Donahue, Bill Maher, Bill Moyers, George Clooney, 50 Cent, Cam\'ron, Rosie O\'Donnell, Arianna Huffington, Mark Cuban, Christopher Dodd, Nas, Joe Scarborough, Snoop Dogg, Ludacris, David Letterman ja Keith Olbermann. _NEWLINE_Satiirikko Stephen Colbert loi Comedy Centralin esitt\xc3\xa4m\xc3\xa4n, Jon Stewartin The Daily Shown spin-offin, The Colbert Report -ohjelman O\xe2\x80\x99Reillyn The O\xe2\x80\x99Reilly Factor pohjalta. Ohjelmassaan Colbert parodioi O\xe2\x80\x99Reillya esitt\xc3\xa4m\xc3\xa4ll\xc3\xa4 oikeistolaista tv-persoonaa._NEWLINE_Mediaa tarkkailevat vasemmistolaiset j\xc3\xa4rjest\xc3\xb6t, kuten Media Matters for America ja Fairness and Accuracy in Reporting ovat kritisoineet O\'Reillyn reportointia syytt\xc3\xa4en h\xc3\xa4nt\xc3\xa4 faktojen v\xc3\xa4\xc3\xa4ristelyst\xc3\xa4 ja harhaanjohtavien tilastojen k\xc3\xa4yt\xc3\xb6st\xc3\xa4.'